정조 6년
壬寅正月二十四日辰時。上御誠正閣。大臣備局堂上。引見入侍時。領議政徐命善。行中樞府事具善復。兵曹判書鄭好仁。工曹判書徐有慶。行副司直徐浩修。禮曹判書金魯鎭。右參贊鄭民始。刑曹判書徐有隣。漢城左尹李昌運。行副司直李敬懋。禮曹參判鄭一祥。吏曹參判金文淳。左承旨李在學。假注書趙衍德。事變假注書李顯道。記事官曺喜有。記注官金鳳顯。以次進伏訖。命善曰。日氣峭寒。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。卿得僚相。從玆以往。可免獨賢之歎。是可幸矣。命善曰。今則僚席已備。在國事有共貞之望。在臣身有少歇之暇。揆以公私。可謂兩幸矣。上曰。近來卿之勞悴。久矣。新相出仕之後。卿其少休。臥閤論道好矣。命善曰。僚相旣出。臣亦充然有得。待其造朝。將乞暇調病矣。命善曰。臣於奏事之前。有可仰達者。昨日有盲人來言於臣曰。將欲告變云。故臣聞甚驚駭。問其事狀。則答以居在聞慶。而近處有逆賊。當告於御前。不可發說於外云。故臣以當送秋曹究問之意言之。則多發危怪之說。故不勝駭怕。出付秋曹。使之嚴囚矣。上曰。極爲怪駭矣。刑判何以處之乎。有隣曰。卽爲嚴囚。而盲人之子亦隨來。故一體牢囚矣。命善曰。盲人之言。必有根脈。事係重大。不可疎忽。卽令捕廳盤覈得情宜矣。上曰。旣曰告變云爾。則不可不嚴問。左右捕將。皆未鍊熟。訓將卽爲出去。同爲開坐。究問情節。次對未罷之前。卽爲來奏。可也。善復曰。事係獄情。臣難獨按。與摠戎使同往開坐。似好矣。上曰。與摠戎使偕往。盤問其事及盲人之往來處。可也。善復昌運。承命出去。上曰。盲人被囚時。有何所言耶。有隣曰。以賣卜次上來云。而告變之說。姑不究問矣。命善曰。渠必有所聞。而有是告變。若使其言有實。則世道誠可悶矣。上曰。當此世道不靖之時。又有此等之事。極可驚駭矣。命善曰。未知何樣事機。伏在何處。而必有一種不逞之徒。醞釀禍心。至有此等之說。今若早不鋤治。則恐有滋蔓之慮。伏望深察焉。上曰。道顯事。至今思之。心骨俱寒。其不道之說。非戊申諸賊之比也。考諸前史。豈有如道顯之劇逆乎。命善曰。此賊凶言。尙忍言哉。臣於其時。不勝憤痛。至有手擊之擧。侍衛軍卒。亦爭先擊之矣。上曰。吏議昨日事。誠可怪矣。命善曰。在前雖有出疏槪之例。而勿論初仕陞資。若有特敎。則亞堂每擧行。其例斑斑。昨日吏議之不爲擧行。誠是無前之事也。上曰。此非但吏議之罪也。政院之捧入其疏。尤甚駭然。曉鍾後捧疏。卽前所未有之事矣。承旨昨已處分。而昏睡不省。不促望單。豈不駭然乎。命善曰。政院事。亦甚可怪矣。沈念祖則聞其親年。已踰七十云。言其罪則雖合外補。論以法則不當遠赴。其在孝理之政。宜有參恕之道矣。上曰。卿言果是矣。命善曰。三水府使沈念祖。日前陳疏。萬萬駭訝。見窠恩補。猶屬薄勘。而聞其親年。已過法典之限云。在聖朝孝理之政。似當有軫念之道。特寢邊邑之命。更賜從重譴罰。恐爲得宜。故敢此仰達矣。上曰。卿之所奏旣如此。則豈可無參量之道。且外補。亦有罪重罰輕之歎。令政院。以罷職不敍捧傳旨。三水府使之代。令次堂。今日政擬入。可也。出擧條上曰。三水府使。有誰可差之人乎。文淳曰。凡守令陞資者。亞堂問議大臣後擧行。卽法典所載。筵退後。當問議於大臣。擬望以入矣。上曰。領相知其可合之人耶。命善曰。臣亦未及思得。而聞陞品三司。多在罷職中云矣。文淳曰。玉堂中無故者。只有尹㬦李鼎揆數人。而其外皆在罷職中。故見今玉堂上下番俱空。而無分排擬望之道矣。命善曰。玉堂中洪秉聖金履正尹東晩朴天行諸人。當爲久次。而兩司中李惠祚。亦爲久次云矣。上曰。筵罷後。卿其從便爲之也。命書傳敎曰。侍從堂上堂下。違牌坐罷人員竝敍用。上曰。吏參向來公然起鬧。反受其辱矣。頃疏中。澤麋蒙皮云者何義也。文淳曰。指內外異質也。命善曰。蔡濟恭則謂以文質俱備者。亦似近理矣。上曰。昨見兵批政事。閫望極苟艱可悶矣。命善曰。武弁中。防禦以上。近益苟艱。無以排望云。黃閫望單。亦無怪其如此矣。至於李明運。則以北漢還穀事。方在待勘中。而初爲首擬。似是不知事狀而然矣。上曰。新逋則前摠帥雖當之。而旣有城將監色。則前摠帥之獨被勘律。似涉斑駁矣。命善曰。勿論新舊逋。旣是逋欠。則非但摠使之被罪。其外當罪者。亦將次第論勘矣。上曰。訓將從速取招以來事。分付。顯道承命出傳。上曰。李命植事。誠不緊矣。與趙㻐似必相親。而頃疏及昨日筵奏。俱極可怪矣。命善曰。此重臣凡於國事。果有公心。昨日所奏。亦豈有他意乎。上曰。有何可奏之事乎。命善曰。有回啓數度矣。上曰。回啓旣無緊急。則待後日爲之矣。命善曰。輸城察訪趙鎭元。方在臺論中。赴任非所可論。遠地夫馬。留滯可悶。改差。其代。今日政備擬。待下批卽爲下送。何如。上曰。依爲之。出擧條上曰。全羅右水使李邦鵬狀啓。果自備局。勿施請推。而其狀辭極駭然矣。命善曰。然矣。上曰。向於辭陛時。見其爲人。甚不似。故心以爲慮矣。今其狀啓果如此。必不能勝任矣。命善曰。狀本回啓時。非不欲請罷。而以其應旨狀啓也。故姑先請推。然狀啓如此。他事。可以推知。閫任不輕。終難仍置矣。上曰。右水營乃是設賑之邑。其迎送之際。得無民弊乎。命善曰。水使與守令有異。所過沿路。雖有廚傳之弊。至於本邑。別無民弊矣。命善曰。全羅右水使李邦鵬。雖以今番狀啓觀之。其昏憒不事事可知。閫任體重。不可一任其僨誤。罷職。何如。上曰。依爲之。出擧條命書傳敎曰。水使有闕之代。今日政差出。上曰。兵判政注。姑未鍊熟昨政以李儒敬首擬閫望。亦太速矣。命善曰。雖經防禦。未經邊地。宜有一番稟定。而昨日首擬於閫望。似涉輕先矣。上曰。閫望何如是苟艱耶。命善曰。堂上以上。果甚艱乏。至於二內將都監別將。亦無可差之人云。勢將次第陞品以用矣。好仁曰。別付料兵房。亦無可差之人矣。上曰。全羅水使。有誰可合者乎。好仁曰。堂上中通擬者。只有許𣷯宋載岳數人矣。命善曰。以時任防禦使中可合者新通。亦無妨矣。好仁曰。今若新通。則有尹得逵邊慶遇諸人矣。上曰。此兩人果可合矣。命善曰。然矣。閫望旣乏人。雖三望新通。亦不妨矣。上曰。李潤慶之移拜兵使。可謂善爲之矣。命善曰。果然矣。上曰。此人向於入侍時見之。知其不草草。而雖以頃日事言之。近來俗習。惟事彌縫。全無圭角。而此人能與道臣相爭。此亦可尙。故特爲陞除矣。命善曰。其爲人果可用矣。上曰。銓曹事。亦可悶矣。吏判旣不上來。見今行公者。只有吏參。而吏參望亦乏人。彼宰臣殆同單望。故今日雖遞。明日復授。國體豈不苟簡乎。命善曰。吏參望無可新通之人云矣。上曰。豈至於無人乎。不可不從速變通矣。上曰。禮判自在宮官時。予雖稔知其爲人。而未得以事務試之。凡於財賦政事獄訟等事。其所長何居。命善曰。雖未知所長之在何事。而爲人疎曠。且鍊事務。政注財賦。無試不可。儘是國家任用之臣也。上曰。禮判相貌。可謂巨人矣。命善曰。果然矣。上曰。宣傳官一員招來。顯道承命出。與宣傳官安橚。偕入進伏。上曰。爾其速往捕廳。若得端緖。將臣卽爲入來事。分付。橚承命退出。上曰。昨日新除授承旨。牌招事。分付。顯道承命出傳。上曰。忠贊衛入番。爲幾人乎。有隣曰。勳府有十五人。兵曹有三十人矣。上謂好仁曰。三十人俱爲入直乎。好仁曰。五人則入直於闕內。十人則入直於鞍峴。而皆輪回入直。十五人則輪回入直於巡廳矣。上曰。兵曹給代木。用於何處也。好仁曰。給代木。合爲六十餘同。而爲本曹公用。亦或爲各司上下之資。每患不足矣。兒番布四同加定後。始無不足之弊矣。上曰。勳府所捧之布。用於何處乎。有隣曰。勳府則合爲三十七同。給代之規。與兵曹同。而爲本府所用。加得四同之後。亦有裕云矣。上曰。兒番布。今若除減。則兵曹勳府所用。能無不足之患耶。好仁曰。庶可支用矣。民始曰。臣以一時兼察。何以與論御營事務。而第今番東廟祭器見失之事。萬萬驚駭。守直官變通。旣有從當下敎之命。而至於三軍門之定送將校而檢察者。未免無實。朝而出去。夕而入來。夜中則無檢察之人。訓御兩營。則有六牌巡邏。以其牌將。代爲巡檢。而禁營則旣無巡邏之故。亦無牌將之代巡云。且無軍卒之一校。亦何能隨處察飭乎。臣意則自今以後。加定軍士一名。與將校晝夜檢察。面看交代似好。且聞廟內守直軍。只是一名云。極爲苟簡。令兵曹從長推移。加定守直軍。恐合事宜。故敢達矣。上曰。依爲之。出擧條上曰。東門外巡邏。訓御兩營則爲之。禁營獨不爲之云。何故也。敬懋曰。東門外則民家稀疎。故自前不送巡邏矣。上曰。東門外虛疎。可悶。尤當着實巡警。三門外巡邏軍中一牌。移送於東門外好矣。命善曰。聖敎誠然矣。敬懋曰。當依下敎。自今爲始。分送一牌巡邏矣。上曰。從便爲之。可也。上曰。憲府吏隷。不但不能糾察。乃反自犯偸竊。極爲駭痛矣。命善曰。東廟祭器。敢爲偸去。萬萬驚駭矣。憲府吏隷之前後處分。何如。而又有此事。尤極可痛矣。民始曰。東南兩廟祭罷後。則祭物分與下屬。故較挈多少之際。每生事端。今番事。亦由於此云。事之屑越。莫甚於此。此後則祭物。勿爲分給於下隷。似好矣。上曰。此則與奉常提調。往復熟量後。成節目遵行。可也。有隣曰。頃因濟州御史朴天衡書啓。以濟州記官姜城冤死事。前前牧使金永綬。前判官黃鱗采。罪狀已爲覆奏。移送金吾。而至於梁擎天事。繡啓論列其罪狀。仍請遠配於他道矣。擎天之交通逆孼。恐其綻露。構誣姜城。竟致枉死之罪。渠旣自服。則別無遲待永綬等推問而詳知者。擎天依御史所請。以他道遠地。定配所押送之意。分付該道道臣。何如。上曰。依爲之。出擧條在學曰。監察李尙說。當爲勘律。而判金吾姑未肅拜。次堂不得擧行云。何以爲之乎。命書榻敎曰。前監察李尙說勘律。令次堂擧行。命善曰。金吾自多擧行之事。而堂上近甚不備。不可無變通之道矣。判義禁李衍祥。不但有身病。適値今年。不欲行公於此職。知義禁鄭好仁。方帶劇務。有妨兼察。同義禁洪良浩。以其親病。受由在外。竝許遞。何如。上曰。依爲之。出擧條善復昌運等。進前奏曰。臣等承下敎。盤問盲人。則本事極爲虛妄矣。盲人招內。其子曾於年前。被一次刑於本倅。仍爲致斃。故欲售報復之計。六七次上京。欲擊錚而不得。乃以告變之說。往告大臣云。臣更問曰。告變之說。何等重大。則豈以私憾。有此發說乎。必有苗脈。從實直告之意。反復究問。則以爲往告大臣之說。果是欺罔。而實情則出於報復之計云。盲人之子。一體盤問。而所供亦如此。此外別無可覈之端。究其情狀。萬萬痛惡矣。命善曰。昨日告變之說。臣亦驚動矣。今聞以逞憾之計。作此虛妄之說云。渠雖病廢之人。何敢以此等重大之說。肆然發口。以至於上煩天聽乎。後弊所關。不可不施以當律矣。民始曰。意外虛妄之事。至煩天聽。誠極駭痛。而其子指路往來。作此擧措。宜有同惡相濟之罪矣。上曰。自聞其說。深爲憂慮。旣是虛妄之事。則爲世道可幸矣。盲人之以此虛妄之說。往告大臣者。誠一變怪。不可尋常處之矣。有隣曰。今聞訓將所奏。則聞慶盲人李後績。捕廳推問時。以專出於含憾逞毒之計納招云。究厥情狀。萬萬凶獰。誣人反坐。明有當律。不可以病癈之類。有所容貸。爲先各別牢囚。待用刑具格取服。施以當律。其子重德之隨後上來。同惡相濟者。誠極痛駭。自臣曹待用刑。嚴加訊問。考律勘斷。何如。上曰。待用刑更爲捉來。施以當律次。爲先竝其子一處遠配。可也。出擧條善復曰。景慕宮前。造家治道等節。役處浩繁。濬川都廳田翊顯。年前兩石橋監董。熟知地形。且甚勤幹。造橋之節。濬川都廳看檢。亦是職分內事。家舍治道造橋三役。使之看檢。何如。上曰。依爲之。出擧條上曰。懸房設置事。何如云耶。善復曰。加設懸房。則非但典僕輩之生理漸厚。坊民亦必取利而入居矣。上曰。然則公私可謂兩便矣。魚物廛何當始設耶。善復曰。材木今方鳩聚。二月間當始設矣。上曰。時敏堂及二極門墻垣之以蘆簞排圍處。一番遇風。輒致破傷。誠非可久之道。勢將待時修築。而工役可悶矣。一自時敏堂回祿之後。自大內至宣仁門。大路通望。無一障蔽。堂役猝難經始。行閣不可不須建若干間。爲一分遮防之道。而此亦非其時。有難輕議。而墻外把守禁衛軍。冬寒暑雨。呼凍沾濕之苦。誠不可言矣。禁將近來責任。無異訓將。擺列本營軍。大內隔垣之地。不但將臣不得解心。其爲淺露。莫此爲甚矣。民始曰。建陽門外。有墻垣舊基。不可不一番改築。而時敏堂重建之役。亦不可不從近經紀矣。上曰。時敏堂則工役浩大。有難猝然經紀矣。命善曰。此是正堂也。何可恤其經費。不卽改建乎。民始曰。材木預爲經紀然後。可得舡運以來矣。命善曰。守禦使之言誠是矣。上曰。訓將自是宿將。兼以福將。予於戎事。恃以無憂。而其他將臣。凡於事爲。若能見孚。則雖或犯罪。可以諒恕於敵以下。當以孚信爲務。況將臣乎。禁將近日事。每多彌縫周章之意。故予有所面飭。而有則改之。無則加勉。必務見孚。是予所勉於諸將臣者也。將臣亦體此意。勿以粉飾爲心。可也。命善曰。聖敎如此。諸將臣必惶感勉飭矣。民始曰。今當解凍之時。南城修築。將欲始役。臣於晦間。當爲狀啓而出去矣。上曰。出去時兼察之任。當何以爲之耶。民始曰。似當有變通矣。上曰。往來當爲幾日耶。民始曰。似不過數三日矣。上曰。依所奏爲之。可也。上曰。新相何當有上疏耶。命善曰。明再明間。當呈疏云。而聞新卜後物情果洽然云矣。上曰。必待三疏後。可以出仕乎。命善曰。臣亦三疏承批。始爲出仕矣。然自上若勉出。則亦何待三疏乎。上曰。前右相今在何處耶。命善曰。尙在果川地云矣。上曰。何當入城乎。命善曰。四五日後。當入來云矣。上曰。入來則似當肅拜矣。命善曰。然矣。上曰。月沙內外孫。同日拜相。亦甚異事矣。命善曰。果是罕有之事矣。在學曰。前黃海兵使密符。有難卽納。姑置政院。待後日修納。宜矣。上曰。到院後入稟。可也。命退。諸臣以次退出。